На основу члана 29. став 4. Закона о управљању привредним друштвима која су у власништву Републике Србије („Службени гласник РС”, број 76/23) и члана 17. став 1. и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 6508, 16/11, 68/12 - УС, 72/12, 7/14 - УС, 44/14 и 30/18 - др. закон),

Влада доноси

УРЕДБУ

О Поступку И Начину Утврђивања Трошкова Пружања Јавне Услуге Које Друштво Капитала Има Приликом Спровођења Циљева Јавног Сектора

Члан 1.

Овом уредбом прописује се поступак и начин утврђивања трошкова пружања јавне услуге које друштво капитала има приликом спровођења циљева јавног сектора.

Члан 2.

Одредбе ове уредбе примењују сe на друштва капитала која, у складу са Законом о управљању привредним друштвима која су у власништву Републике Србије (у даљем тексту: Закон), поред поверене услуге од општег економског интереса, обављају и друге поверене услуге које нису у међусобној вези (у даљем тексту: јавне услуге).

Поверена јавна услуга у смислу ове уредбе је делатност поверена друштву капитала у складу са законом, а која се обавља као услуга од општег економског интереса и која не би била пружена под редовним тржишним условима.

Услуга од општег економског интереса у смислу ове уредбе је економска делатност која у редовним тржишним условима не може да се пружи у неопходном обиму, квалитету или континуитету који задовољава општи друштвени интерес, без учешћа државе.

Члан 3.

Утврђивање трошкова пружања јавне услуге заснива се на принципу:

1. стварних трошкова, који подразумева обавезу приказивања свих нето трошкова друштва капитала насталих за пружену јавну услугу, односно спроведен поступак или радњу, по свим активностима и процесима који учествују у пружању конкретне врсте јавне услуге, као и по свим носиоцима трошкова ради обухватања свих насталих трошкова, као и обавезу приказивања квази-фискалних активности које подразумевају активности предузете од стране друштва капитала које нису предвиђене буџетом, али имају фискалне ефекте;
2. одвојених рачуна који треба да прикажу на јасан и недвосмислен начин раздвојене трошкове и приходе у вези са обављањем јавне услуге у односу на трошкове и приходе у вези са обављањем друге делатности;
3. доступности јавне услуге, који налаже да се висина трошкова одреди тако да обезбеди доступност јавне услуге корисницима;
4. проверљивости података којим се Комисији за утврђивање општих годишњих циљева друштава капитала кроз годишње смернице за управљање (у даљем тексту: Комисија), коју образује министар надлежан за послове привреде у складу са Законом, омогућава увид у одговарајуће документе и податке на основу којих је могуће утврдити усклађеност трошкова пружања јавне услуге са овом уредбом.

Члан 4.

Друштво капитала утврђује трошкове неопходне за пружање јавне услуге, разумну добит и приходе који се остварују пружањем јавне услуге.

Нето трошкови неопходни за пружање јавне услуге одређују се по врсти јавне услуге, на основу:

1) стварно насталих трошкова и остварених прихода насталих у претходној календарској години;

2) процењених трошкова и процењених прихода за које се очекује да ће настати у текућој календарској години;

3) процењених трошкова и процењених прихода за које се очекује да ће настати у наредне три календарске године.

Процењени трошкови и приходи морају бити засновани на веродостојним и јасним параметрима у датим економским условима, у складу са макроекономским оквиром дефинисаним у фискалној стратегији, као и у складу са стандардом привредне делатности у оквиру које друштво капитала послује.

Трошкови пружања јавне услуге могу да обухвате и трошкове за повећање ефикасности и квалитета пружене јавне услуге.

Нето трошак за пружену јавну услугу је неопходан трошак или трошак који се очекује да ће бити неопходан за пружену јавну услугу и израчунава се методом нето избегнутих трошкова, а када то није могуће, методом алокације трошкова.

Члан 5.

Нето трошак за пружену јавну услугу обрачунат методом нето избегнутих трошкова представља разлику између нето трошка који је настао као последица извршавања поверене обавезе и нето трошка или добити које би одређено друштво капитала остварило да није имало ту обавезу.

Примена методе нето избегнутих трошкова обухвата процену трошкова које друштво капитала не би имало и добити које не би остварило да не обавља поверену услугу, као и користи (укључујући и нематеријалне користи) које остварује ако има обавезу пружања поверене услуге.

Члан 6.

Нето трошак за пружену јавну услугу обрачунат методом алокације трошкова представља разлику између трошкова и прихода насталих као последица извршавања поверене услуге, на начин како су предвиђени и процењени у акту о поверавању.

Трошкови и приходи за пружену јавну услугу су сви трошкови и приходи настали обављањем те услуге и обрачунавају се на основу општеприхваћених рачуноводствених начела.

Трошкови амортизације повезани са улагањем, нарочито у инфраструктуру, могу се узети у обзир само у сразмери којa се односи на улагања неопходна за извршење обавезе пружања јавне услуге.

Члан 7.

Приход од обављања поверене услуге је целокупан приход који је настао обављањем те услуге, који обухвата и сва претходна давања из буџета без обзира да ли она представљају државну помоћ или не.

Члан 8.

Разумна добит представља стопу приноса на капитал која би била прихватљива типичном друштву капитала када доноси одлуку о прихватању обавезе пружања одређене услуге, приликом чега узима у обзир и ниво ризика који зависи од врсте услуге и сектора коме припада и начина израчунавања надокнаде.

Стопа приноса на капитал из става 1. овог члана представља интерну стопу приноса (IRR) која се остварује на уложени капитал током трајања пројекта, односно на новчане токове током трајања акта о поверавању.

Изузетно од става 2. овог члана, као показатељ разумне добити могу се користити и друге стопе приноса, као што су просечна стопа приноса на сопствени капитал (ROE), принос на имовину (ROA) или принос од продаје (ROS).

Просечна стопа приноса на сопствени капитал представља однос зараде пре одбитка камата и пореза (EBIT) и сопственог капитала у датој години.

Просечна годишња стопа приноса на сопствени капитал се обрачунава за период трајања акта о поверавању применом дисконтне стопе која се одређује помоћу референтне стопе у складу са прописима о контроли државне помоћи или трошка капитала друштва капитала.

Стопа приноса на капитал која не прелази релевантну заменску стопу (swap rate) увећану за 100 базних поена је увек разумна добит.

Заменска стопа из става 6. овог члана је стопа чија доспелост и валута одговара трајању и валути акта о поверавању.

У случају када обављање поверене услуге подразумева значајни комерцијални или уговорни ризик (нпр. зато што надокнада има облик фиксног паушалног износа који покрива очекиване нето трошкове и разумну добит, друштво капитала послује у конкурентном окружењу), разумна добит не сме прећи ниво који одговара стопи приноса на капитал која је сразмерна нивоу ризика.

Стопа приноса на капитал из става 8. овог члана се одређује на основу стопе приноса на капитал која се остварује обављањем сличних услуга које су поверене у складу са тржишним принципима (нпр. спровођењем поступка јавне набавке), а када то није могуће и када је оправдано, може се користити и други начин одређивања те стопе.

У случају када обављање поверене услуге не подразумева значајни комерцијални или уговорни ризик (нпр. из разлога што се нето трошкови настали пружањем поверене услуге надокнађују накнадно у целини), разумна добит не сме прећи добит која би била остварена обављањем сличних услуга по тржишним условима.

Члан 9.

Након што утврди висину трошкова применом чл. 5 - 8. ове уредбе, друштво капитала доноси акт о утврђивању висине трошкова пружања јавне услуге (у даљем тексту: акт о утврђивању висине трошкова).

Акт о утврђивању висине трошкова садржи податке о:

1. врсти и обиму пружања јавних услуга;
2. трошковима за пружање јавне услуге за период из члана 4. став 2. тачка 1) ове уредбе;
3. процењеним трошковима за пружене јавне услуге за период из члана 4. став 2. тач. 2) и 3) ове уредбе;
4. разумној добити;
5. квази фискалним активностима;
6. приходима који се остварују пружањем јавних услуга.

Друштво капитала доставља Комисији акт о утврђивању висине трошкова и образложење које садржи објашњење о начину утврђивања висине трошкова, укључујући и податке о трошковима за пружање јавних услуга за период из члана 4. ове уредбе, за сваки од трошкова посебно (у даљем тексту: образложење), поштујући принцип проверљивости података.

Члан 10.

Комисија при утврђивању општих годишњих циљева друштава капитала кроз годишње смернице за управљање (у даљем тексту: предлог смерницa) проверава и анализира акт о утврђивању висине трошкова, при чему:

1) цени оправданост избора метода за израчунавање нето трошкова из чл. 5. и 6. ове уредбе;

2) узима у обзир закључке и налазе релевантних институција и друге околности од значаја за друштво капитала;

3) захтева од друштва капитала, по потреби, и друге податке у циљу провере усклађености висине трошкова са овом уредбом.

Члан 11.

Ако је друштву капитала у току календарске године дата надлежност за вршење нове јавне услуге или је дошло до значајне промене у вршењу већ утврђене јавне услуге, висина трошкова за ту услугу утврђује се изменом, односно допуном aкта о утврђивању висине трошкова за ту календарску годину на основу образложених процењених трошкова, применом чл. 5 - 8. ове уредбе.

Члан 12.

Акт о утврђивању висине трошкова за пружене јавне услуге са образложењем доставља се Комисији најкасније до 1. августа текуће године.

Комисија након провере и анализе акта о утврђивању висине трошкова и образложења, доставља министарству надлежном за послове финансија и министарству надлежном за послове привреде, односно министарству надлежном за пословеенергетикепредлог смерница, ради опредељења буџетских средстава.

Министарство надлежно за послове финансија ће на својој интернет страници објавити податке о трошковима за пружене јавне услуге и податке о квази-фискалним активностима друштва капитала са образложењем.

Члан 13.

До дана почетка примене ове уредбе, на начин и поступак утврђивања трошкова пружања јавних услуга надлежних субјеката, примењиваће се прописи, односно акти које надлежни субјекти на дан ступања на снагу ове уредбе примењују за пружену јавну услугу.

Члан 14.

Ова уредба ступа на снагу осмог дана од дана објављивања у „Службеном гласнику Републике Србије”, а примењује се од 1. јануара 2028. године.

05 Број: 110-3171/2025

У Београду, 3. априла 2025. године

В Л А Д А

|  |  |
| --- | --- |
|  | ПОТПРЕДСЕДНИК ВЛАДЕ  Ивица Дачић, с.р. |